

**SPOROČILO ZA JAVNOST**

**Ljubljana, 24. oktober 2024**



**PIONIRSKI DOM Z NOVO PREDSTAVO *SKAKALKI***

***Pionirski dom, vodilna ustanova na področju ustvarjalnega preživljanja prostega časa otrok, mladine in odraslih, na oder postavlja številne predstave v lastni produkciji. Najnovejša bo glasbeno-gledališka predstava* Skakalki*, pod katero se podpisujeta Teja Bitenc in Tea Vidmar. Delo z interaktivnimi in glasbenimi vložki popelje gledalce v razburljiv svet smučarskih skokov, kjer se srečajo z različnimi skakalkami. Primerna je že za otroke od tretjega leta dalje, najbolj pa bo navdušila osnovnošolce. Premierna izvedba bo v nedeljo, 10. novembra, ob 11. uri v Festivalni dvorani.***

Glasbeno-gledališka predstava *Skakalki*, najnovejša produkcija Pionirskega doma, združuje veselje ustvarjalk, Teje Bitenc in Tee Vidmar, do interaktivnih gledaliških pristopov, glasbe in različnih vseživljenjskih zgodb. Navdihnili so ju občutki evforije in povezanosti, ki jih občutimo ob spremljanju **športnih tekmovanj**. S predstavo sta se poklonili smučarskim skokom in športnicam, ki vztrajno vlagajo ves svoj trud v ta šport. Skakalki popeljeta gledalce v ta razburljivi svet, v katerem se prepletata športni duh in naelektreno vzdušje. Z interaktivnimi elementi in glasbenimi vložki bodo obiskovalci naravnost v središču prave tekme smučarskih skokov, kjer bodo srečali različne skakalke. Spoznali jih bodo **pet**, ki se med seboj popolnoma razlikujejo: zaspano *Sanjo*, borko za pravice *Artemido*, skakalko *Magno*, ki se pogumno spoprijema s svojimi strahovi, hitro *Brzico* in *Venero*, ki ceni lepoto in ve, da je ta prav v srcu. Vse like v predstavi odigrata ustvarjalki, a na odru nista sami. Priznana performerja Rok Hrovat in Sašo Weilgoni jima pomagata pri izvedbi skokov. Spodbujala bosta občinstvo, da se vživi v tekmo, skandira parole in podpre hrabre športnice. V predstavi bo mogoče slišati tudi vrsto glasbil, med drugim ukulele, harmoniko, bobne in še kaj.

Improvizatorka in vsestranska umetnica **Teja Bitenc** je bila več let učiteljica prvega razreda osnovne šole. Igra klavir, harmoniko, ukulele, bas, cajon in poje v treh zborih. Ustvarja predstave za otroke in odrasle ter performanse. Podpisuje se pod različne skladbe, pripoveduje pravljice in posoja glas risanim junakom. Vodila je različne projekte, med drugim *S pravljico okoli sveta* in *Igrišče za gledališče*, sodeluje pa tudi s humanitarnimi organizacijami, kot so Rdeči noski. **Tea Vidmar** je pedagoginja, performerka in pevka. Deluje na področju uličnega in glasbenega gledališča ter ustvarja glasbo za lutkovno in plesno gledališče. Je vokalistka v zasedbi *Kačis in The Balkan Experience of Song and Ritual*, priložnostno sodeluje tudi z različnimi slovenskimi in tujimi glasbenimi improvizatorji. Za vokalno ulično gledališko predstavo *Ups!* svojega Gledališkega pevskega zbora GPZ je prejela mednarodno nagrado odličnosti URBana LJUBLJana 2020.

Na odru se bosta skakalkama pridružila Rok Hrovat in Sašo Weilgoni. Performer **Rok Hrovat** je svojo gledališko pot začel v uličnem gledališču Ane Monro ter politično-aktivističnem gledališču za družbene spremembe, Gledališču zatiranih. **Sašo Weilgoni**, prepoznaven tudi po imenu Mš, se z improvizacijo ukvarja že več kot 25 let. Dejaven je bil tudi v uličnem gledališču, zadnja leta pa se posveča otroškim predstavam, kot sta *Edo Medo* in *Ješ, Jež*.

Ustvarjalno ekipo *Skakalk* dopolnjuje še **Katarina Zalar**, ki je oblikovala kostume nastopajočih, sceno in rekvizite za predstavo. Vsestranska umetnica je prejemnica več odmevnih nagrad in soavtorica različnih projektov, kot so *Invazije, Snooze*, otroška interaktivna dogodivščina *Gusarsko gledališče kapitana Dade* in drugi.

**Premiera predstave *Skakalki* bo v nedeljo, 10. novembra, ob 11. uri v ljubljanski Festivalni dvorani.** Primerna je za otroke od tretjega leta dalje, najbolj pa bo zabavala osnovnošolce.

Vstop na predstavo bo **prost**.

***Več informacij na*** [***pionirski-dom.si***](https://www.pionirski-dom.si/)

Hvala za pozornost, ki jo namenjate programu Pionirskega doma – Centra za kulturo mladih.

***Informacije / Odnosi z javnostmi***

Živa Steiner, vodja Službe za trženje in stike z javnostmi

Tel: 01 234 82 00

ziva.steiner@pionirski-dom.si, pr@pionirski-dom.si

[pionirski-dom.si](https://www.pionirski-dom.si/)

[facebook](https://www.facebook.com/PionirskiDom/)

[instagram](https://www.instagram.com/pionirski_dom/?hl=en)

Ustanoviteljica Pionirskega doma – Centra za kulturo mladih je Mestna občina Ljubljana.

 

***Sponzorji:*** Lek, d. d., GENERALI zavarovalnica d. d.